《行休宁县南山中》
元代·方回

我非尘中人，素心在尘外。
深谷行人稀，幽赏与心会。
原畴苎苗肥，岭坞杉木大。
女绩男斧斤，生理于此赖。
稻畦无凶年，山泉百道溉。
水满时自舂，奇哉涧边碓。
惜我乏寸土，把茅不容盖。
老矣徒空谈，惘惘发深慨。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。